Sharhlovchilar: O'zbekiston Qozog'istondan o'rnak olsin
Jahon Banki hisobicha Qozog'iston hozir Markaziy Osiyoda eng ko'p daromad ko'rayotgan va iqtisodiy jihatdan kuchli davlat. Biroq O'zbek
Jahon Banki hisobicha hozir Markaziy Osiyoda eng ko’p daromad ko’rayotgan va iqtisodiy jihatdan kuchli davlat - Qozog’iston. Biroq O’zbekiston Qozog’iston salohiyatidan foydalanmayapti, o’rnak olmayapti deganlar ko’p. O`zbekiston va Qozog`iston rahbarlari tashabbusi bilan hukumatlararo muvofiqlashtiruvchi kengash tashkil etilgan. Kuzatuvchilar fikricha Qozog`iston ayni paytda dunyoning yirik mamlakatlari bilan teng aloqani yuritmoqda. O`zbekiston esa ko`proq Rossiya bilan cheklanib qolmoqda. Siyosatshunos Farhod Tolipov O`zbekiston va Qozog`iston aloqalari o’zaro siyosiy befarqlik ruhida kechmoqda degan fikrda. Uning aytishicha, shu bois ham geosiyosiy sahnada mintaqaviy manfaatlar o`z ifodasini topa olmayapti. “Markaziy Osiyo davlatlari boshqa davlatlar bilan qanday siyosat olib borishidan qat`iy nazar, mintaqa manfaatlari himoya qilinmas ekan, birortasi yutmaydi. Neft ham, gaz ham yordam bermaydi. Ular faqat buyuk davlatlar ishtirokidagi o`yinlarda ob`yekt bo`lib qoladi. Mustaqil sub`yekt darajasiga ko`tarila olmaydi”, - deydi Tolipov. Aksariyat o`zbekistonliklar Qozog`istonga ish izlab ketmoqda. Qishloq xo`jalik mahsulotlari uchun Qozog`iston asosiy bozorlardan biriga aylangan. Ekspert Toshp`olat Yo`ldoshev asosiy muammo bu aloqalarning muttasil davom etishiga kafolat yo`qligida deydi. “O`zbekiston Qozog’istonning o`ziga bir yilda 200-300 ming tonna qishloq xo`jaligi mahsuloti chiqarish imkoniyatiga ega. Lekin tushunarsiz bir siyosat yuritilmoqda. Bunga dehqonlar ham hayron. O`zbekiston kutilmaganda bir hafta ichida chegarani yopishi mumkin. Dehqon mahsuloti kuyadi. Qozog`iston esa aniq, muttasil, bashorat qilish mumkin bo`lgan savdo aloqalarini yo`lga qo`yish tarafdori”, - deydi Yo`ldoshev. Ko`p hollarda Qozog`iston va O`zbekiston chegara xizmatlari bir-birini kontrabandaga qarshi yetarli kurashmayotganlikda ayblab keladi. Yaqinda Qozog`istonda o`zbekistonlik haydovchilar yuk mashinalari bilan birga haydab chiqarilgan. Ma`lumotlarga ko`ra, bu haydovchilarga O`zbekistonda jarima solingan va yuk mashinalari musodara qilingan.